Ерыскъы хьэлэлхэр
Тыркум, Хьэрып Эмират Зэгуэтхэм, Шри-Ланкам, Белоруссием, Къыргъызым, нэгъуэщI къэралхэм, апхуэдэу Урысейм и щIыналъэхэм езыхэм я IэдакъэщIэкI ерыскъы хьэлэлхэр щагъэлъэгъуащ Къэзан щекIуэкIа Russia Halal Expo выставкэм. Абы хэтащ Ингушым и премьер-министр Гагиев Русланрэ экономикэ зыужьыныгъэмкIэ и министр Торшхоев Умалатрэ.
— КъыхэзгъэщхьэхукIыну си гуапэщ «хьэ-лэл» пщалъэм тету ягъэхьэзыра ерыскъыхэкIхэмрэ ящIэ Iуэхутхьэбзэхэмрэ муслъымэнхэр щыпсэу щIыналъэхэм я мызакъуэу, Урысейм и щIыпIэ псоми зэрызыщаубгъур. Ахэр фIагъым и дамыгъэу къалъытэ. Сэ сыщогуфIыкI мыпхуэдэ гъэлъэгъуэныгъэ телъыджэм сыхэтыну Iэмал зэрызгъуэтам, — жиIащ Гагиев Руслан.
Выставкэм щагъэлъэгъуащ ислъамым и хабзэм тету ягъэхьэзыра лыхэкIхэр, IэфIыкIэхэр, шей зэмылIэужьыгъуэхэр, сабий шхыныгъуэхэр. Апхуэдэу а зэхыхьэм къыщаIэтащ муслъымэн туризмэм зегъэужьыным ехьэлIа Iуэхури.
Тэтэрстаным и щыхьэрым щрагъэкIуэкIа выставкэм цIыху куэд дыдэ еплъащ.
МАХЪШОКЪУЭ Мухьэмэд.
